Pakražančio gimnazija

**Kelmės rajono Pakražančio gimnazija** – dieninė, savarankiško mokymosi bendrojo lavinimo mokykla Griniuose (Kelmės raj.), Centro g. 2, vykdanti pradinio, pagrindinio, vidurinio ir papildomo ugdymo programas lietuvių kalba. Įstaigos kodas 190093788. Steigėjas Kelmės rajono savivaldybės taryba.

Filialas: Pakražančio vidurinės mokyklos Žalpių pradinio ugdymo skyrius (iki 2007 m.).

1948 m. įsteigta septynmetė mokykla, nuo 1953 m. Pakražančio vidurinė mokykla. 2015 m. ji tapo gimnazija.

## Istorija

Pakražančio apylinkėse Pilypo dvare nuo I pasaulinio karo veikė pradžios mokykla. 1920 m. pradinė mokykla įkurta ūkininko Jurgio Bogušo namuose Kareivų kaime. 1927 m. prašant mokinių tėvams pradžios mokykla iš Kareivių kaimo perkelta į Pakražančio bažnytkaimį ir įkurta Dambrausko namuose. 1935 m. Grinių kaime pastatyta pradžios mokykla. Ten iš Pakražančio bažnytkaimio ir persikėlė mokykla. Prie mokyklos įrengtas kiemas vaikams žaisti. Įrengta drabužinė, ventiliacija, bakeliai vandeniui, tualetas. Mokykla turėjo 2,98 ha žemės, ūkinį pastatą. 1936 m. mokėsi 122 mokiniai. 1937 m. balandžio 13 d. lankėsi prezidentas Antanas Smetona. 1937 m. Pakražančio pradžios mokykla buvo 3 komplektų, užregistruoti 157 mokiniai. Du komplektai dirbo mokyklos pastate, o trečias – nuomojamame pastate. Kiekvienas mokytojas dirbo su vienu skyriumi.

1940 m. prasidėjus sovietų okupacijai valdžia keitė ugdymo turinį, iš mokyklos bibliotekos išimtos naudotos knygos, mokykla pradėjo rūpintis suaugusiųjų švietimu, mokyklą lankė 39-42 suaugusieji. 1940 m. rugsėjo 28 d. mokyklą lankė 152 mokiniai. Mokytojų kolektyvas nesikeitė. 1941 m. vokiečių kariuomenė trims savaitėms apsigyveno Pakražančio pradžios mokykloje, sunaikinta daug vertingų knygų ir dokumentų, mokykla apniokota. 1942 m. mokėsi 178 mokiniai. 1945 m. mokykloje veikė 4 skyriai, liko tik 37 mokiniai.

1962 m. pastatytas ir įrengtas antrasis pastatas, kuriame įsikūrė 6 klasės, mokytojų kambarys, mokykloje jau mokėsi 333 mokiniai, veikė sporto, meno saviveiklos, kraštotyros, jaunųjų literatų būreliai. 1964 m. gegužės 17 d. pirmą kartą atšvęsta mokyklos Garbės diena, kuri švenčiama iki šiol. Jos įkūrėja ir organizatorė mokytoja Filomena Taujanskaitė. Mokykla susikūrė savo vėliavą, abiturientas Tomas Rimkus parašė mokyklos himną „Žiburėliu spindėsi“. 1979 m. pastatytas dar vienas mokyklos priestatas, kuriame įsikūrė fizikos, chemijos, matematikos kabinetai ir kuklutė sporto salė. Tuo metu jau mokėsi 460 moksleivių. Keletą metų jų skaičius nesikeitė, o paskui mokinių pamažėle ėmė mažėti. 1995 m. rugsėjo 1 d. mokslo metai prasidėjo naujojoje 288 vietų mokykloje. 1997 m. pasirašyta bendradarbiavimo sutartis su Lenkijos miesto Bilgoraj mokykla. 2006 m. atlikta mokyklos renovacija.

## Direktoriai
* 1920–1935 m. mokyklos vedėja ir vienintelė mokytoja Michalina Laukšaitė-Bogušienė
* 1936 m. mokyklos vedėjas Vincas Siparis
* 1955 m. Jonas Paleckis
* nuo 1988 m. liepos 1 d. Nijolė Čepauskienė

## Mokiniai
Per 45 abiturientų laidas įteikti 1085 atestatai. Mokyklą aukso medaliu baigė Zenonas Norkus, Jūratė Buivydaitė, Rasa Rimkutė, sidabro – Loreta Valčiukaitė, Egidijus Mika, Raividas Augys, su pagyrimu – Diana Čepauskytė, Asta Levickytė. Buvę mokiniai, sugrįžę į savąją mokyklą mokytojais: Aldona Ivanauskaitė-Sadauskienė, Birutė ir Vytautas Macaičiai, Eugenija Tamošaitienė, Laisvė Verpečinskienė, Petras Norkus, Alma Sadauskaitė, Alvydas Mišeikis, Rūta Gedminienė, Aldona Orvydienė, Ona Dambrauskienė, Nijolė Bielskytė-Čepauskienė.

## Himnas
;Prisimenam šitą saulėtą rugsėjį
;Kai žengėm nedrąsiai į šviesias klases,
;Kai draikė palaukėj nenuorama vėjas
;Skarotų berželių žaliąsias šakas.

;Čia brendom, svajonė čia gavo sparnus,
;Pražydo pirmieji draugystės žiedai.
;Ir meilę mokyklai, sujungusią mus,
;Išmokome saugot kiekvienas šventai.

;Pavasaris kartą pašauks mus išskristi,
;Bus liūdna palikt numylėtus takus.
;Tiktai nepalauš jokios vėtros jaunystę,
;Ji visad laimėtoja buvo ir bus.

;Brangi mokykla – žiburėliu spindėsi
;Gyvenimo mūsų vingiuotam kely,-
;Nuolat mintimis į tave mes atskrisim,
;Kai pievom nubris tik gegužiai žali.

;Dėkojame tiems, kas į kelią palydi,
;Kam bąla be laiko plaukai smilkiniuos -
;Kiekvienas išsinešam jūsų mažytę
;Dalelę tyrosios širdies šilumos.

*Žodžiai Tomo Rimkaus, muzika J. Šidlausko*

## Šaltiniai

## Nuorodos
* Mokyklos svetainė